กรุงเทพกรุงไทยกำไรโตเกิน10%
4 ธนาคารโชว์กำไรปีก่อน แบงก์กรุงเทพโกย 27,337 ล้าน
21 ม.ค. 2555

4 ธนาคารโชว์กำไรปีก่อน แบงก์กรุงเทพโกย 27,337 ล้าน 
โต 11% กรุงไทยเก่งพุ่ง 14% ทุนธนชาตกลับลด 11% กรุงศรีฯ หวังสินเชื่อโต 11% ไม่ถึง 13% ปีก่อน
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ (BBL) เปิดเผยผลประกอบการปี 2554 ว่า มีกำไรสุทธิ 27,337 ล้านบาท กำไรหุ้นละ 14.32 บาท เติบโต 11.15% จากปี 2553 
“ผลงานปีที่ผ่านมาเป็นที่น่าพอใจ ท่ามกลางปัจจัยเสี่ยงของปัญหายุโรป สภาพการแข่งขันสูงในตลาด และผลกระทบจากอุทกภัยรุนแรงต่อเศรษฐกิจ” นายชาติศิริ กล่าว
ในปี 2554 เงินให้สินเชื่อยังคงเติบโตดี 17.1% หรือเพิ่มขึ้น 214,275 ล้านบาท โดยในไตรมาส 4 ให้สินเชื่อ 69,485 ล้านบาท หรือโต 5% จากไตรมาส 3 
ขณะเดียวกัน สินเชื่อด้อยคุณภาพลดลง ณ สิ้นปี 2554 อยู่ที่ 42,574 ล้านบาท หรือ 2.7% ของสินเชื่อรวม เทียบกับ 45,588 ล้านบาท หรือ 3% ณ สิ้นปี 2553 และธนาคารตั้งสำรองค่าใช้จ่ายหนี้สูญและหนี้สงสัยจะสูญ จำนวน 12,027 ล้านบาท มีอัตราส่วนสำรองค่าเผื่อหนี้สงสัยจะสูญต่อเงินให้สินเชื่อด้อยคุณภาพที่ 199% เทียบกับ 158.9% ณ สิ้นปี 2553
ด้านการบริหารสภาพคล่อง ธนาคารมียอดเงินรับฝาก จำนวน 1,587,834 ล้านบาท เพิ่มขึ้น 13.9% จากสิ้นปี 2553 
ในปี 2554 ธนาคารมีรายได้รวมจากการดำเนินงาน จำนวน 82,234 ล้านบาท เพิ่มขึ้น 8.4% ส่วนใหญ่มาจากรายได้ดอกเบี้ยสุทธิที่เพิ่มขึ้น 7,078 ล้านบาท หรือ 15.5% สำหรับส่วนต่างอัตราดอกเบี้ยสุทธิเพิ่มขึ้นเป็น 2.76% จาก 2.64% รายได้ค่าธรรมเนียมและบริการสุทธิเพิ่มขึ้น 844 ล้านบาท หรือ 4.9% 
สำหรับค่าใช้จ่ายอื่นๆ ในไตรมาส 4 ที่เพิ่มขึ้น 1,410 ล้านบาท จากไตรมาสก่อนนั้น ส่วนใหญ่เป็นค่าใช้จ่ายด้านการตลาดและการบริจาคเพื่อช่วยเหลือผู้ประสบอุทกภัย 
ด้านธนาคารกรุงศรีอยุธยา (BAY) ปี 2554 มีกำไรสุทธิ 9,264 ล้านบาท เพิ่มขึ้น 5.35% จากปีก่อน เฉพาะไตรมาส 4 มีกำไรเพียง 478 ล้านบาท ลดลงมากจากไตรมาส 3 ที่กำไรสุทธิ 3,006 ล้านบาท 
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ BAY เปิดเผยว่า ในปี 2555 ธนาคารตั้งเป้าสินเชื่อขยายตัว 11% จากปี 2554 ที่เติบโต 13% และตั้งเป้าลดสินเชื่อที่ไม่ก่อให้เกิดรายได้จาก 2.95 หมื่นล้านบาท เหลือ 2.7 หมื่นล้านบาทในปีนี้ 
นอกจากนี้ ตั้งเป้าส่วนต่างอัตราดอกเบี้ยสุทธิ (NIM) เหลือ 4.4% ลดลงจากปีก่อนที่ 4.5% เนื่องจากมีแรงกดดันจากการเก็บค่าธรรมเนียมเงินฝากและรายได้ค่าธรรมเนียมจะขยายตัว 12% จากปี 2554
ธนาคารกรุงไทย (KTB) แจ้งว่า มีกำไรสุทธิ 17,011 ล้านบาท ในปี 2554 เพิ่มขึ้น 14.06% จากปีก่อน และบริษัท ทุนธนชาต (TCAP) มีกำไรสุทธิ 5,002 ล้านบาท ลดลง 11.3% จากปีก่อน เฉพาะไตรมาส 4 มีกำไรสุทธิ 938 ล้านบาท เทียบกับไตรมาส 3 กำไร 1,337 ล้านบาท